Ring 1 stenges 1. juli: – Færrest mulig bør kjøre bil inn til og i Oslo 
Veien skal være stengt i tre år. Veivesenet vil unngå kaos og er avhengig av hjelp fra bilistene.  Ring 1 skal stenges for all trafikk mellom Oslo Spektrum og St. Olavs gate. Det vil si at nær 20.000 biler og busser må finne nye veier hver dag. Grunnen er at Hammersborgtunnelen skal bygges om og senkes under det nye regjeringskvartalet.  Samtidig skal Vaterlandstunnelen oppgraderes. Trafikken i Oslo sentrum må ned med 30 prosent når veien stenges.  Nå mener Veivesenet at de har planene klare. – Vil dere fraråde folk å kjøre bil i Oslo de neste tre årene? – Ja, vi vil i hvert fall oppfordre folk til å finne andre reisemåter som kollektiv, sykkel og gange. Færrest mulig bør kjøre bil inn til og i Oslo.  Det sier prosjektleder Elin Hermanstad Havik fra Statens vegvesen til Aftenposten.  Dette er planene I pressemeldingen skriver Veivesenet at kapasiteten i veinettet allerede er presset, og at stengingen vil gi økte køer i sentrum. Slik vil de hindre kaos: Ifølge Ruter er det umulig å forutse nøyaktig hvor store konsekvensene blir av stengingen.  – Men vi gjør alt vi kan for å begrense dem for de som reiser kollektivt. Vi har funnet gode løsninger for bussene som i dag går gjennom tunnelen, sier plandirektør Snorre Lægran i Ruter.  Han sier de vil informere de reisende i god tid før stengingen om konsekvensene for sin rute.  Mer trafikk i boligområder En rapport fra Sweco slo i 2022 fast at stengningen vil gi en «vesentlig økning i forsinkelser i andre gater». Det vil også føre til økte støy- og miljøproblemer. Faren for ulykker øker når det blir mer trafikk i lokale boliggater. De har både lavere standard og flere gående og syklende. Prosjektleder Havik sier at de har fokus på å følge opp konsekvenser knyttet til slik problematikk.  Elbilene blir kastet ut av kollektivfeltet En konsekvens blir at elbilene ikke får kjøre i kollektivfeltet. Det vil skje før 1. juli.  Det sier Halvard Gavelstad. Han er Veivesenets prosjektleder for trafikk.  –Dette medfører betydelige køer, og vi vil være avhengige av at folk velger å reise kollektivt. Ruter vil legge opp et godt og effektivt tilbud.  Gavelstad sier at de vil komme tilbake med konkret tidspunkt for når elbilene skal vekk fra kollektivfeltet. Dette gjelder riksveinettet i Oslo og Akershus.  – Men ja, det vil skje før stengingen, sier han.  Ett annet tiltak er å redusere antallet kjørefelt til to i Operatunnelen på E18 og på E6 fra Alnabru til Vålerengatunnelen. Det skal gi rom for sammenhengende kollektivfelt. – Også tilfartsreguleringen inn mot Operatunnelen vil skje før Ring 1 stenger, for å forberede den faktiske stengingen. Detaljene rundt dette er i prosess.  Har gode planer, men er avhengig av at folk lar bilen stå Som følge av stengingen flyttes mye trafikk over i Operatunnelen. Da trengs det en nødløsning hvis også den må stenges på grunn av brann, ulykker eller andre forhold. Statens vegvesen har foreslått Rådhusgata og Rådhusplassen. Planene om å legge asfalt på sistnevnte er nå lagt på is. Selv om planene nå er klare, er det bekymringer.  – Vi er bekymret for om informasjonen vi skal ut med er god nok. Det er viktig at bilister forstår godt nok at de må endre reisemønsteret sitt, sier Havik.  – Men vi har en god plan. Vi stenger når trafikken er på vei ned før ferien, og vil følge utviklingen tett derfra. Så kan det skje ting vi ikke har forutsett. Da vil vi kunne innføre supplerende tiltak, sier Gavelstad. 
Ring 1 i Oslo vil være stengt i tre år på grunn av ombygging av Hammersborgtunnelen og oppgradering av Vaterlandstunnelen.  Veivesenet oppfordrer bilister til å finne andre reisemåter som kollektiv, sykkel og gange.  Stengingen vil gi økte køer i sentrum og mer trafikk i boligområder, og elbilene vil ikke få kjøre i kollektivfeltet. Endringen vil tre i kraft før 1. juli.